“คลัง” ย้ำพรุ่งนี้วันสุดท้าย! ลงทะเบียน “เราชนะ” รับเงิน 7,000 บ. คัดกรองแล้ว 28.5 ล้านคน
"คลัง" ย้ำพรุ่งนี้วันสุดท้าย! ลงทะเบียน "เราชนะ" รับเงิน 7,000 บ. คัดกรองแล้ว 28.5 ล้านคน
"คลัง" ย้ำพรุ่งนี้วันสุดท้าย! ลงทะเบียน "เราชนะ" รับเงิน 7,000 บ. คัดกรองแล้ว 28.5 ล้านคน
11 ก.พ. 2564

ผู้สื่อข่าวรายงานว่า วันพรุ่งนี้ (12 ก.พ.64) เป็นวันสุดท้ายของการเปิดลงทะเบียน www.เราชนะ.com ในส่วนของกลุ่มแรงงานที่อยู่นอกระบบ เช่น ผู้ประกอบอาชีพอิสระ เกษตรกร ที่ได้รับผลกระทบจากการระบาดของโรคติดเชื้อไวรัสโคโรนา 2019 (โควิด-19) เพื่อรับเงินเยียวยาเดือนละ 3,500 บาท เป็นเวลา 2 เดือน ตั้งแต่ก.พ.-มี.ค.64 รวมเป็นเงิน 7,000 บาท
น.ส.กุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยรายละเอียดการเปิดรับลงทะเบียนเข้าร่วมโครงการเราชนะว่า ปัจจุบัน คนผ่านระบบการคัดกรองเพื่อได้รับสิทธิ์เงินเยียวยาแล้ว 28.5 ล้านคน และมีคนยื่นขอทบทวนสิทธิ์จนถึงปัจจุบัน 3.9 แสนคน คาดว่าจะมีคนได้รับสิทธิ์ในโครงการเราชนะราว 31 ล้านคน
โดยกระทรวงการคลังจะผ่อนปรนให้ใช้รายได้ปี 2563 ซึ่งเป็นปีที่ประชาชนได้รับผลกระทบจากโควิด เป็นเกณฑ์ในการรับสิทธิ์เงินเยียวยาจากรัฐบาลได้ด้วย ซึ่งเดิมเราจะกำหนดให้ใช้เกณฑ์รายได้ที่เกิดขึ้นในปี 2562 เท่านั้น โดยเงื่อนไขสำคัญในการได้รับเงินเยียวยาในโครงการเราชนะ คือ จะต้องเป็นแรงงานนอกระบบประกันสังคม หรือ กบข. และต้องมีเงินได้พึ่งประเมินปี 2562 ไม่เกิน 3 แสนบาท และรวมถึงต้องไม่มีเงินในบัญชีเงินฝากธนาคาร เกินกว่า 5 แสนบาท ณ วันที่ 31 ธ.ค.63 ซึ่งทั้งประเทศมีคนที่มีบัญชีเงินฝากเกิน 5 แสนบาท อยู่ 1.8 ล้านบัญชี
สำหรับสาเหตุที่เดิมให้ใช้รายได้พึงประเมินของปี 2562 เป็นเกณฑ์นั้น เนื่องจากมีฐานข้อมูลมีความชัดเจนแล้ว แต่อย่างไรก็ตาม จากข้อเรียกร้องที่ว่า ผลกระทบทางเศรษฐกิจจากโควิดส่งผลกระทบในปี 2563 ซึ่งทำให้รายได้ของคนทำงานลดต่ำลงกว่าปี 2562 ดังนั้น ในกรณีที่คนที่ยื่นตรวจสอบสิทธิ์ในโครงการเราชนะแล้ว ไม่ได้รับสิทธิ์สามารถขอทบทวนสิทธิ์ใน www.เราชนะ.com แล้วใช้ข้อมูลรายได้ปี 2563 ประกอบได้ โดยต้องยื่นแบบแสดงรายการภาษีเงินได้บุคคลธรรมดาปี 2563 ผ่านเครือข่ายอินเทอร์เน็ตของกรมสรรพากรภายใน 7 วัน นับแต่วันที่ยื่นขอทบทวนสิทธิ์
ขณะที่ประชาชนกลุ่มที่ต้องการความช่วยเหลือเป็นพิเศษ เช่น ไม่สามารถเข้าถึงระบบอินเทอร์เน็ต ไม่มีสมาร์ทโฟนทำให้ไม่สามารถใช้งานแอปพลิเคชันเป๋าตังได้ ผู้ที่อยู่ในภาวะพึ่งพิง อาทิ ผู้สูงอายุ ผู้พิการทุพพลภาพ ผู้ป่วยติดเตียงที่ไม่สามารถเดินทางไปลงทะเบียนเองหรือเดินทางไปใช้จ่ายวงเงินสิทธิ์ที่ได้รับผ่านแอปพลิเคชัน “เป๋าตัง” ได้ เป็นต้น สามารถลงทะเบียนได้ระหว่างวันที่ 15-25 ก.พ.64 ณ สาขาธนาคารกรุงไทย จำกัด (มหาชน) ธนาคารกรุงไทยหรือจุดบริการเคลื่อนที่รับลงทะเบียน ซึ่งกระทรวงการคลังได้ขอความร่วมมือจากกระทรวงมหาดไทย กระทรวงสาธารณสุข กระทรวงการพัฒนาสังคมและความมั่นคงของมนุษย์ ดำเนินการร่วมกับธนาคารกรุงไทยในการให้มีจุดบริการเคลื่อนที่เพื่ออำนวยความสะดวกในการลงพื้นที่รับลงทะเบียนให้แก่บุคคลกลุ่มดังกล่าว
ทั้งนี้ อยู่ระหว่างการนำเสนอคณะกรรมการกลั่นกรองการใช้จ่ายเงินกู้ตามพระราชกำหนดให้อำนาจกระทรวงการคลังกู้เงินเพื่อแก้ไขปัญหาเยียวยา และฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 เพื่อนำเสนอต่อคณะรัฐมนตรี โดยในเบื้องต้นประชาชนกลุ่มดังกล่าว ต้องนำบัตรประชาชนแบบสมาร์ทการ์ด (Smart Card) ไปใช้ประกอบการลงทะเบียนขอรับสิทธิ์โครงการ โดยต้องพิสูจน์และยืนยันตัวตนโดยการเสียบบัตรประจำตัวประชาชน (Dip Chip) ผ่านเครื่องรูดบัตรอิเล็กทรอนิกส์ (Electronic Data Capture หรือ EDC) พร้อมกำหนดรหัส (PIN Code) ได้ที่สาขาของธนาคารกรุงไทย หรือจุดบริการที่ธนาคารกรุงไทยกำหนด ทั้งนี้ ประชาชนที่ผ่านการคัดกรองคุณสมบัติและได้รับอนุมัติวงเงินสิทธิ์จะได้รับวงเงินสิทธิ์สนับสนุนเป็นรายสัปดาห์ จำนวนไม่เกิน 3,500 บาทต่อเดือน เป็นระยะเวลา 2 เดือน โดยสามารถใช้จ่ายวงเงินผ่านบัตรประจำตัวประชาชน
สำหรับการซื้อสินค้าหรือชำระค่าบริการจากร้านค้าในโครงการธงฟ้าราคาประหยัดพัฒนาเศรษฐกิจท้องถิ่น ร้านค้าในโครงการคนละครึ่งที่ตกลงยินยอมเข้าร่วมโครงการฯ และผู้ประกอบการ/ร้านค้า/บริการที่เข้าร่วมโครงการฯ โดยวงเงินที่ได้รับจากโครงการฯ สามารถสะสมได้ แต่จะสามารถใช้จ่ายได้ไม่เกินวันที่ 31 พ.ค.64
ส่วนกลุ่มประชาชนที่อยู่ในระบบฐานข้อมูลของแอปพลิเคชัน “เป๋าตัง” และกลุ่มประชาชนทั่วไปที่ลงทะเบียนเข้าร่วมโครงการฯ ทางเว็บไซต์ www.เราชนะ.com แล้วพบว่า “ไม่ผ่านการคัดกรองคุณสมบัติ” สามารถยื่นขอทบทวนสิทธิ์ผ่านทางเว็บไซต์ www.เราชนะ.com ได้